懶不作書急口令寄朝士
作者：戴復古
朝代：宋

paragraphs: 老病懶作書，行藏詩上見。
一心不相忘，千里如對面。
我已八十翁，此身寧久絆。
諸君才傑出，玉石自有辯。
隨才供任使，小大皆衆選。
明君用良弼，治道方一變。
與之致太平，朝廷還舊觀。
老夫眼尚明，細把諸君看。
試將草草書，用寫區區願。
一願善調燮，二願强加飯。
三願保太平，官職日九轉。